Document ID: 31987R1069

*****
ΚΑΝΟΝΙΣΜΟΣ (ΕΟΚ) αριθ. 1069/87 ΤΗΣ ΕΠΙΤΡΟΠΗΣ
της 15ης Απριλίου 1987
για λεπτομέρειες εφαρμογής σχετικά με την ένδειξη του αλκοολικού τίτλου στην ετικέτα των ειδικών οίνων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αμπελοοινικής αγοράς (1), και ιδίως το άρθρο 72 παράγραφος 5,
Εκτιμώντας:
ότι ο κανονισμός (ΕΟΚ) αριθ. 1627/86 του Συμβουλίου (2) προβλέπει ότι ο αλκοολικός τίτλος αναφέρεται στην ετικέτα των οίνων λικέρ, των ημιαφρωδών και των αεριούχων ημιαφρωδών οίνων· ότι είναι σκόπιμο να καθοριστούν οι λεπτομέρειες εφαρμογής, λαμβάνοντας κυρίως σαν βάση τους κανόνες που έχουν ήδη εγκριθεί για την περιγραφή των οίνων, των γλευκών σταφυλής και των αφρωδών οίνων·
ότι, κατ' εφαρμογή του άρθρου 2 του κανονισμού (ΕΟΚ) αριθ. 1627/86, πρέπει να θεσπιστούν μεταβατικές διατάξεις για να διευκολυνθεί το πέρασμα από τους κανόνες των κρατών μελών στους κοινοτικούς κανόνες σχετικά με την ένδειξη του αλκοολικού τίτλου ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η ένδειξη του κτηθέντος ογκομετρικού αλκοολικού τίτλου στην ετικέτα των οίνων λικέρ, των ημιαφρωδών οίνων και των αεριούχων ημιαφρωδών οίνων γίνεται ανά μονάδα ή μισή μονάδα του ποσοστού του όγκου.
Με την επιφύλαξη των ανοχών που προβλέπονται από την μέθοδο αναλύσεως αναφοράς που χρησιμοποιείται κατ' εφαρμογή του κανονισμού (ΕΟΚ) αριθ. 1108/82 της Επιτροπής (3), ο ενδεικνυόμενος κτηθείς ογκομετρικός αλκοολικός τίτλος δεν μπορεί να είναι ούτε ανώτερος ούτε κατώτερος από περισσότερο του 0,8 % vol του τίτλου που προσδιορίζεται από την ανάλυση.
2. Ο αριθμός που αντιστοιχεί στον κτηθέντα ογκομετρικό αλκοολικό τίτλο ακολουθείται από το σύμβολο «% vol» και πριν από τον εν λόγω αριθμό μπορεί να προηγούνται οι όροι «κτηθείς αλκοολικός τίτλος» ή «κτηθείσα αλκοόλη» ή η συντομογραφία «αλκ.» . Αναγράφεται στην ετικέτα με χαρακτήρες ύψους τουλάχιστον 3 χιλιοστών.
Άρθρο 2
Οι οίνοι λικέρ, οι ημιαφρώδεις οίνοι και οι αεριούχοι ημιαφρώδεις οίνοι οι οποίοι, πριν από την έναρξη ισχύος του παρόντος κανονισμού, είχαν τοποθετηθεί σε δοχεία ονομαστικού όγκου ίσου του μικρότερου 60 λίτρων και φέρουν ετικέτα
- που περιλαμβάνει την ένδειξη του κτηθέντος ογκομετρικού αλκοολικού τίτλου με τρόπο που δεν είναι σύμφωνος με το άρθρο 1, αλλά σύμφωνα με τις διατάξεις που ίσχυαν στα κράτη μέλη πριν από την ημερομηνία αυτή
ή
- δεν περιλαμβάνουν την ένδειξη του αλκοολικού τίτλου εάν αυτή δεν απαιτείτο από τις διατάξεις που ίσχυαν στα κράτη μέλη πριν από την ημερομηνία αυτή,
μπορούν να διατηρούνται με σκοπό την πώληση, τη θέση σε κυκλοφορία και την εξαγωγή, μέχρις εξαντλήσεως των αποθεμάτων.
Άρθρο 3
Ο παρών κανονισμός αρχίζει να ισχύει την 1η Μαΐου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Απριλίου 1987.

Labels: 3
17